L'evolució de la situació econòmica en què es va elaborar la Llei 1/2012, del 22 de febrer, de pressupostos de la Generalitat de Catalunya per al 2012, amb una reducció de la previsió del creixement econòmic, juntament amb el retard i els canvis introduïts en la seva aprovació parlamentària i la Llei 5/2012, de 20 de març, de mesures fiscals, financeres i administratives i de creació de l'impost sobre les estades en establiments turístics, i les dificultats per a la realització de la venda d'actius immobiliaris ha fet necessari que el Govern adopti mesures excepcionals de reducció de la despesa de personal per al 2012, d'acord amb el que es va preveure en l'article 34 de la Llei 1/2012, del 22 de febrer, de pressupostos de la Generalitat de Catalunya per al 2012.
Mitjançant l'Acord del Govern de 28 de febrer de 2012 es va fixar una reducció excepcional i temporal de les retribucions del personal al servei del sector públic.
Posteriorment, atès l'agreujament de la situació econòmica, el Govern ha acordat una adequació d'aquella reducció, amb el mateix caràcter excepcional i temporal.
Aquesta adequació suposa una reducció d'un 5% de les retribucions anuals de personal del sector públic de la Generalitat de Catalunya.
L'article 34 de la Llei 1/2012, de 22 de febrer, de pressupostos de la Generalitat de Catalunya per al 2012 preveu que les mesures que pot emprendre el Govern també han de tenir un impacte equivalent sobre el personal de les universitats públiques, d'acord amb el seu règim retributiu.
Per això, atesa la singularitat d'aquest personal, es fa necessari establir-ne l'aplicació mitjançant una regulació específica.
Entre els règims retributius del personal de les universitats públiques, cal destacar el personal docent i investigador funcionari que té bona part de les seves retribucions determinades per la normativa estatal.
Tanmateix, algunes de les retribucions d'aquest personal han estat creades o determinades per l'Administració de la Generalitat de Catalunya.
Les retribucions del personal d'administració i serveis funcionari de les universitats públiques tenen un règim retributiu equivalent al personal de l'Administració de la Generalitat.
El règim retributiu del personal laboral, tant docent i investigador com d'administració i serveis, està determinat pels convenis col·lectius respectius.
L'article 29.5 de la Llei 1/2012, del 22 de febrer, de pressupostos de la Generalitat de Catalunya per al 2012 preveu que, sens perjudici del compliment de les normes bàsiques estatals, als òrgans de govern i altres càrrecs unipersonals, i al personal que dugui a terme funcions directives a les universitats públiques, tinguin o no la consideració d'alt càrrec, sempre que percebin una retribució anual igual o superior a la fixada per al càrrec de director o directora general, se'ls redueix l'import equivalent a una paga extraordinària.
També es concreta la seva aplicació en aquest acord, amb especial consideració al compliment de les normes bàsiques estatals.
Per tant, atès que al personal de les universitats públiques, també li és aplicable el que preveu la Llei 1/2012, del 22 de febrer, de pressupostos de la Generalitat de Catalunya per al 2012 i fent ús de l'habilitació prevista a la mateixa Llei, el Govern disposa de la capacitat normativa suficient i necessària per a l'adequació, al personal de les universitats públiques, de la reducció salarial que ha acordat per a la resta de personal del sector públic de la Generalitat de Catalunya, de forma que aquest personal també contribueixi de manera conjunta i solidaria a l'esforç que requereix la situació financera actual.
Mitjançant aquest Acord, s'estén al personal de les universitats públiques catalanes la reducció equivalent al 5% de les retribucions íntegres percebudes l'any 2012 que s'ha acordat per a la resta de personal al servei de l'Administració de la Generalitat de Catalunya, i es determina l'aplicació singular d'aquesta reducció salarial, d'acord amb els diversos règims retributius vigents.
El Govern proposarà mesures perquè el personal que no hagi tingut la deducció equivalent al 5% de les retribucions íntegres anuals, a causa de les característiques del seu règim retributiu, l'arribi a assolir durant l'exercici 2013.
Tanmateix, no s'inclou en l'àmbit de la reducció salarial prevista en aquest Acord el personal investigador en formació ni els investigadors postdoctorals, la contractació dels quals deriva de programes de foment competitiu o d'altres recursos externs, sens perjudici del que estableix la convocatòria corresponent.
L'aplicació d'aquesta reducció salarial suposa deixar en suspens i modificar l'aplicació de diferents acords derivats de la negociació col·lectiva, en aplicació de l'article 38.10 de la Llei 7/2007, de 12 d'abril, de l'Estatut bàsic de l'empleat públic, i 38 de la Llei 1/2012, del 22 de febrer, de pressupostos de la Generalitat de Catalunya per al 2012, en la mesura estrictament necessària per salvaguardar l'interès públic.
Entre l'adopció d'aquells acords i el moment actual, s'han produït esdeveniments que justifiquen amb escreix exceptuar-ne el compliment, atès que concorre una causa greu d'interès públic derivada d'una alteració substancial de les circumstàncies econòmiques.
Vist l'article 34 de la Llei 1/2012, del 22 de febrer, de pressupostos de la Generalitat de Catalunya per al 2012, i l'article 38.10 de la Llei 7/2007, de 12 d'abril, de l'Estatut bàsic de l'empleat públic, i un cop acomplert el tràmit de negociació sindical;
Per tot això, a proposta de les persones titulars dels departaments de Governació i Relacions Institucionals i d'Economia i Coneixement, el Govern
Reducció retributiva del personal de les universitats públiques catalanes
1.1 Es redueixen en un import equivalent al 5% de les retribucions íntegres percebudes durant l'any 2012 les retribucions del personal funcionari, interí, laboral, contractat administratiu i emèrit de les universitats públiques catalanes.
A aquest efecte, es consideren retribucions íntegres les percebudes amb caràcter fix i periòdic corresponents a l'exercici 2012.
1.2 Al personal funcionari i laboral inclòs a l'àmbit de l'article 29.5 de la Llei 1/2012, del 22 de febrer, de pressupostos per al 2012, se li aplicarà la reducció salarial en els termes previstos en el punt 4 d'aquest Acord.
1.3 Sens perjudici del que estableixi la convocatòria corresponent, amb caràcter general, la reducció prevista en aquest Acord no afecta el personal investigador en formació ni els investigadors postdoctorals, la contractació dels quals deriva de programes de foment competitiu o d'altres recursos externs.
2.1.1 La reducció s'aplicarà deduint les quanties corresponents dels complements salarials "Regularització d'IPC" o equivalents i dels complements addicionals per mèrits docents, de recerca i de gestió establerts en el Decret 405/2006, de 26 d'octubre, pel qual s'estableixen les retribucions addicionals del personal docent i investigador funcionari i contractat de les universitats públiques a Catalunya, així com la paga addicional del mes de desembre del complement retributiu "Regularització d'IPC" o equivalents.
2.1.2 En les retribucions del mes de juny de 2012, s'aplicarà una deducció d'una quantia equivalent al 5% de les retribucions íntegres percebudes amb caràcter fix i periòdic durant el primer semestre de 2012.
2.1.3 En les retribucions mensuals dels mesos de juliol a desembre de 2012, s'aplicarà una deducció d'una quantia equivalent al 5% de les retribucions íntegres fixes i periòdiques percebudes cada mes.
2.1.4 Aquestes deduccions s'aplicaran als complements esmentats en el punt 2.1.1, amb el límit màxim de la suma de l'import que, per aquests conceptes, es percebin en les retribucions dels mesos corresponents.
2.1.5 Les quanties que, per la limitació del punt 2.1.4, no es puguin deduir en les mensualitats corresponents, s'aplicaran en les nòmines dels mesos següents, dins l'exercici 2012, un cop aplicada la deducció mensual prevista en el punt 2.1.3 i sempre que la suma dels imports dels complements esmentats en el punt 2.1.1 ho permeti.
En el cas que no hi hagi acord en la negociació col·lectiva sobre la distribució i aplicació de la reducció prevista en el punt 1 d'aquest Acord, la reducció s'aplicarà mitjançant la deducció de l'import corresponent en les retribucions dels mesos de juny i desembre de 2012, en una quantitat equivalent al 5% de les retribucions íntegres percebudes en el primer i segon semestre, respectivament.
2.3 Personal docent i investigador contractat administratiu
La reducció s'aplicarà mitjançant la deducció de l'import corresponent en les retribucions dels mesos de juny i desembre de 2012, en una quantia equivalent al 5% de les retribucions íntegres percebudes en el primer i segon semestre, respectivament.
Aquesta reducció es pot aplicar a qualsevol complement, llevat als que es percebin en aplicació de la normativa estatal.
Pel que fa al personal emèrit aquesta reducció s'aplicarà mitjançant la deducció de l'import corresponent en les retribucions dels mesos de juny i desembre de 2012, en una quantia equivalent al 5% de les retribucions íntegres percebudes en el primer i segon semestre, respectivament.
2.5 Personal d'administració i serveis funcionari, interí i laboral
2.5.1 Pel que fa al personal d'administració i serveis, funcionari i interí, aquesta reducció s'aplicarà de la manera següent:
a) La deducció del complement específic de la retribució del mes de juny en una quantia equivalent al 5% de la retribucions íntegres percebudes en el primer semestre.
En els casos en què sigui necessari, la deducció restant s'aplicarà al complement específic del mes de juliol o a les retribucions dels mesos immediatament següents.
b) La deducció del complement específic addicional del mes de desembre i, si és insuficient, mitjançant la deducció del complement específic de la retribució d'aquest mes, en una quantia equivalent al 5% de les retribucions íntegres percebudes en el segon semestre.
2.5.2 Pel que fa al personal d'administració i serveis laboral, i en el cas que no hi hagi acord en la negociació col·lectiva sobre la distribució i aplicació de la reducció prevista en el punt 1 d'aquest Acord, la reducció s'aplicarà mitjançant la deducció de l'import corresponent en les retribucions dels mesos de juny i desembre de 2012, en una quantitat equivalent al 5% de les retribucions íntegres percebudes en el primer i segon semestre, respectivament.
3.1 La deducció corresponent al mes de desembre de 2012 s'incrementarà o es reduirà, segons calgui, per tal d'assegurar l'aplicació d'una reducció del 5% de les retribucions totals percebudes l'any 2012.
3.2 Al personal que finalitzi la seva relació de serveis abans del desembre de 2012, se li regularitzaran les retribucions en la darrera nòmina que hagi de percebre, de manera que quedin ajustades a una reducció del 5% de les retribucions percebudes l'any 2012.
Reducció de retribucions als òrgans de govern i altre personal directiu
4.1 Es redueix l'import equivalent a una paga extraordinària als òrgans de govern i altres càrrecs unipersonals, i a un altre personal que dugui a terme funcions directives a les universitats públiques, tinguin o no la consideració d'alt càrrec, sempre que percebin una retribució anual igual o superior a la fixada per al càrrec de director o directora general.
4.2 Aquesta reducció s'aplicarà al personal docent i investigador funcionari, deduint les quanties corresponents dels complements salarials "Regularització d'IPC" o equivalents i dels complements addicionals per mèrits docents, de recerca i de gestió, així com dels complements individuals aprovats pel consell social de cada universitat i s'efectuarà en les retribucions mensuals dels mesos de juny a desembre de 2012, així com la paga addicional del mes de desembre del complement retributiu "Regularització d'IPC" o equivalents.
4.3 Aquesta reducció s'aplicarà a la resta de personal que no tingui la condició de personal docent i investigador funcionari, en les pagues extraordinàries de juny i desembre de 2012, i es concretarà en una reducció del 50% de l'import de cadascuna d'aquestes pagues extraordinàries.
4.4 L'aplicació de la reducció de retribucions o complements resultants d'aquest punt ha de ser equivalent per al PDI funcionari i laboral.
Caràcter, desplegament i vigència de les mesures
5.1 Aquest Acord és aplicable al personal que presta serveis a les entitats que depenen de les universitats públiques de Catalunya, d'acord amb la disposició addicional dissetena de la Llei 1/2012, del 22 de febrer, de pressupostos de la Generalitat de Catalunya per a l'any 2012.
5.2 La reducció prevista en aquest Acord, que és aplicable a l'exercici pressupostari 2012, pot ser objecte d'adequació, en el cas que ho requereixin els desequilibris pressupostaris que es puguin produir com a conseqüència de la situació econòmica actual o bé, en el cas que s'aprovi, amb caràcter bàsic per a totes les administracions públiques, una reducció de les retribucions del personal al servei del sector públic.
5.3 A partir que aquest acord produeixi efectes i durant l'exercici 2012, se suspenen les previsions dels acords i pactes sindicals i esdevenen inaplicables les clàusules contractuals o les condicions regulades pels convenis col·lectius que contravinguin l'aplicació del que preveu aquest Acord.
5.4 D'acord amb la disposició addicional setzena de la Llei 1/2012, de 22 de febrer, de pressupostos de la Generalitat de Catalunya per al 2012, el Consell Interuniversitari de Catalunya pot acordar, per mitjà de la seva Junta Permanent, les mesures necessàries per a la coordinació de l'aplicació correcta d'aquest Acord i el seu control.
5.5 Aquest Acord produeix efectes l'endemà que es publiqui en el Diari Oficial de la Generalitat de Catalunya.
Publicar aquest Acord en el Diari Oficial de la Generalitat de Catalunya.